Document ID: 32009R0951

NEUVOSTON ASETUS (EY) N:o 951/2009,
annettu 9 päivänä lokakuuta 2009,
Euroopan keskuspankin valtuuksista kerätä tilastotietoja annetun asetuksen (EY) N:o 2533/98 muuttamisesta
EUROOPAN UNIONIN NEUVOSTO, joka
ottaa huomioon Euroopan keskuspankkijärjestelmän ja Euroopan keskuspankin perussäännön, jäljempänä ’perussääntö’, ja erityisesti sen 5.4 artiklan,
ottaa huomioon Euroopan keskuspankin suosituksen (1),
ottaa huomioon Euroopan parlamentin lausunnon (2),
ottaa huomioon komission lausunnon (3),
on kuullut Euroopan tietosuojavaltuutettua,
noudattaa Euroopan yhteisön perustamissopimuksen 107 artiklan 6 kohdassa ja perussäännön 42 artiklassa määrättyä menettelyä,
sekä katsoo seuraavaa:
(1)
Euroopan keskuspankin valtuuksista kerätä tilastotietoja 23 päivänä marraskuuta 1998 annettu neuvoston asetus (EY) N:o 2533/98 (4) on keskeinen osa sääntelyä, jonka nojalla Euroopan keskuspankki, jäljempänä ’EKP’, huolehtii tehtävästään kerätä tilastotietoja kansallisten keskuspankkien avustuksella. EKP on johdonmukaisesti tukeutunut tähän asetukseen hoitaessaan ja valvoessaan Euroopan keskuspankkijärjestelmän, jäljempänä ’EKPJ’, tehtävien hoitamiseksi tarvittavien tilastotietojen koordinoitua keruuta.
(2)
On olennaisen tärkeää tarkastella uudelleen asetuksessa (EY) N:o 2533/98 säädettyjen tietojenantovaatimusten laajuutta, jotta mainittu asetus olisi EKP:lle jatkossakin tehokas väline tilastotietojen keruuta koskevien EKPJ:n tehtävien hoitamiseksi ja jotta voitaisiin varmistua siitä, että EKP saa jatkuvasti käyttöönsä riittävän laadukkaat ja EKPJ:n koko tehtäväkentän kattavat tilastotiedot. Tässä yhteydessä on syytä kiinnittää huomiota EKPJ:n tehtävien hoitamisen ja EKPJ:n riippumattomuuden lisäksi myös kyseisessä asetuksessa säädettyihin tilastointiperiaatteisiin.
(3)
Asetusta (EY) N:o 2533/98 on muutettava, jotta EKP voi kerätä perustamissopimuksessa tarkoitettujen EKPJ:n tehtävien hoitamiseksi tarvittavat tilastotiedot. Näin ollen tilastotietoja olisi voitava kerätä myös sellaisten makrovakautta koskevien tilastojen laatimista varten, joita perustamissopimuksen 105 artiklan mukaisten EKPJ:n tehtävien hoitaminen edellyttää.
(4)
Tarkasteltaessa EKPJ:n tehtävien hoitamiseksi tarvittavien tietojenantovaatimusten laajuutta olisi myös otettava huomioon rahoitusmarkkinoiden rakenteellinen kehitys ja siitä johtuvat tilastotietoja koskevat vaatimukset, jotka eivät olleet niin ilmeisiä silloin, kun asetus (EY) N:o 2533/98 annettiin. Tämän vuoksi on sallittava tilastotietojen keruu rahoituslaitosten koko sektorilta ja erityisesti vakuutuslaitoksilta ja eläkerahastoilta, jotka muodostavat rahoitussaamisilla mitattuna rahoituslaitosten toiseksi suurimman alasektorin euroalueella.
(5)
Jotta voidaan jatkuvasti laatia riittävän laadukkaita maksutasetilastoja, on välttämätöntä selventää tietojenantovaatimuksia niiden tietojen osalta, jotka koskevat kaikkia varallisuusasemia ja taloustoimia rahaliittoon osallistuvien jäsenvaltioiden kotimaisten toimijoiden kesken.
(6)
Sektori- ja maakohtaisten kehityskulkujen analysointia ja ymmärtämistä varten tutkijat tarvitsevat yhä useammin käyttöönsä sellaisia luottamuksellisia tilastotietoja, jotka eivät mahdollista suoraa tunnistamista. Sen vuoksi on tärkeää, että EKP ja kansalliset keskuspankit voivat antaa tieteellisille tutkimusyksiköille käyttöoikeuden tällaisiin yksityiskohtaisiin tilastotietoihin EKPJ:n tasolla, kunhan samalla pidetään huolta luottamuksellisten tietojen tiukan suojan säilymisestä.
(7)
Jotta voitaisiin minimoida tietojenannosta aiheutuva rasite ja mahdollistaa laadukkaiden tilastojen kehittäminen, tuottaminen ja jakelu tehokkaalla tavalla sekä EKPJ:n tehtävien tarkoituksenmukainen hoitaminen, EKP määrittelee tilastotarpeiden tärkeysjärjestyksen ja arvioi, millainen rasite tietojenannosta aiheutuu. Samasta syystä on tarpeen sallia olemassa olevien tietojen, tutkimustulosten, hallinnollisten tietojen, tilastorekisterien ja muiden saatavilla olevien lähteiden mahdollisimman laaja käyttö, mukaan lukien luottamuksellisten tilastotietojen vaihtaminen EKPJ:n sisällä ja Euroopan tilastojärjestelmän (ESS) kanssa.
(8)
Sekä EKPJ että Euroopan tilastojärjestelmä kehittävät, tuottavat ja jakelevat Euroopan tilastoja, mutta tämä tapahtuu erillisissä oikeudellisissa kehyksissä, jotka heijastavat kummankin hallintorakenteita. Asetusta (EY) N:o 2533/98 olisi sen vuoksi sovellettava rajoittamatta Euroopan tilastoista 11 päivänä maaliskuuta 2009 annetun Euroopan parlamentin ja neuvoston asetuksen (EY) N:o 223/2009 (5) soveltamista.
(9)
EKPJ:n noudattamat tilastointiperiaatteet Euroopan tilastojen kehittämisessä, tuottamisessa ja jakelussa ovat puolueettomuus, objektiivisuus, ammatillinen riippumattomuus, kustannustehokkuus, tilastosalaisuus, tietojenannosta aiheutuvan rasitteen minimoiminen ja tuotoksen korkea laatu, mukaan lukien luotettavuus. EKP on määritellyt nämä periaatteet ja kehittänyt niitä edelleen sekä julkaissut ne internetsivustollaan julkisena sitoumuksena EKPJ:n tuottamien Euroopan tilastojen suhteen. Nämä periaatteet vastaavat asetuksessa (EY) N:o 223/2009 säädettyjä tilastointiperiaatteita.
(10)
Euroopan tilastojen kehittämisessä, tuottamisessa ja jakelussa olisi otettava huomioon parhaat käytännöt sekä asiaankuuluvat eurooppalaiset ja kansainväliset tilastointia koskevat standardit.
(11)
Perussäännön 5.1 artiklan mukaisesti EKPJ ja Euroopan tilastojärjestelmä toimivat läheisessä yhteistyössä tarvittavan yhdenmukaisuuden takaamiseksi Euroopan tilastojen kehittämisessä, tuottamisessa ja jakelussa. EKPJ ja Euroopan tilastojärjestelmä tekevät yhteistyötä erityisesti laatiessaan omia tilastointiperiaatteitaan, suunnitellessaan tilastoja koskevia omia työohjelmiaan ja pyrkiessään vähentämään tietojenannosta aiheutuvaa kokonaisrasitetta. EKPJ:n ja Euroopan tilastojärjestelmän tilastoja koskeviin työohjelmiin liittyvien aiheellisten tietojen vaihto asiaankuuluvien EKPJ:n ja Euroopan tilastojärjestelmän komiteoiden välillä sekä EKP:n ja komission välillä on tämän kannalta erityisen tärkeää, jotta voidaan maksimoida toimivan yhteistyön tuomat hyödyt ja välttää päällekkäisyys tilastotietojen keruussa.
(12)
Euroopan tilastojärjestelmän jäsenet tarvitsevat osaa tiedoista, jotka EKPJ kerää Euroopan tilastojen kehittämiseksi, tuottamiseksi ja jakelemiseksi asetuksen (EY) N:o 223/2009 1 artiklassa tarkoitetulla tavalla. Näin ollen on sovittava asianmukaisista järjestelyistä, joiden avulla kyseiset tiedot saatetaan Euroopan tilastojärjestelmän jäsenten saataville.
(13)
Kun otetaan huomioon perustamissopimuksen 285 artikla ja perussäännön 5 artikla, on lisäksi tärkeää varmistaa läheinen yhteistyö EKPJ:n ja Euroopan tilastojärjestelmän kesken ja erityisesti edistää luottamuksellisten tilastotietojen vaihtamista tilastotarkoituksia varten näiden kahden järjestelmän välillä.
(14)
Avoimuuden lisäämiseksi tilastot, jotka laaditaan EKPJ:n rahoitusalan laitoksista keräämien tilastotietojen pohjalta, olisi saatettava julkisesti saataville, mutta samalla olisi taattava luottamuksellisten tietojen korkeatasoinen suoja.
(15)
Euroopan tilastojärjestelmän viranomaisen keräämiä ja EKPJ:n jäsenelle luovuttamia luottamuksellisia tilastotietoja ei pitäisi käyttää sellaisiin tarkoituksiin, jotka eivät koske yksinomaan tilastoja, kuten hallinnollisiin tai verotuksellisiin tarkoituksiin, oikeudellisia menettelyjä varten tai asetuksen (EY) N:o 2533/98 6 ja 7 artiklan mukaisiin tarkoituksiin. Tältä osin on varmistettava luottamuksellisten tilastotietojen fyysinen ja looginen suojaus ja se, ettei tietoja paljasteta lainvastaisesti eikä käytetä muuhun kuin tilastotarkoituksiin.
(16)
Yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annettu Euroopan parlamentin ja neuvoston asetus (EY) N:o 45/2001 (6) on tullut voimaan, ja sitä on noudatettava EKPJ:n kehittäessä, tuottaessa ja jaellessa tilastoja,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 2533/98 seuraavasti:
1)
Korvataan 1 artikla seuraavasti:
”1 artikla
Määritelmät
Tässä asetuksessa tarkoitetaan
1.
’tilastoihin liittyvillä EKP:n tietojenantovaatimuksilla’ EKPJ:n tehtävien hoitamiseksi tarvittavia tilastotietoja, jotka tietojen antajien on toimitettava;
1 a.
’Euroopan tilastoilla’ tilastoja, i) jotka ovat tarpeen EY:n perustamissopimuksessa tarkoitettujen EKPJ:n tehtävien hoitamiseksi, ii) jotka määritetään EKPJ:n tilastoja koskevassa työohjelmassa ja iii) joiden kehittämisessä, tuottamisessa ja jakelussa noudatetaan 3 a artiklassa tarkoitettuja tilastointiperiaatteita;
2.
’tietojen antajilla’ oikeushenkilöitä, luonnollisia henkilöitä sekä 2 artiklan 3 kohdassa tarkoitettuja yhteisöjä ja sivuliikkeitä, joita tilastoihin liittyvät EKP:n tietojenantovaatimukset koskevat;
3.
’rahaliittoon osallistuvalla jäsenvaltiolla’ jäsenvaltiota, joka on ottanut käyttöön yhtenäisvaluutan perustamissopimuksen mukaisesti;
4.
’kotimaisella’ toimijaa, jonka taloudellisen mielenkiinnon keskus on jonkin tietyn maan talousalueella Euroopan kansantalouden tilinpito- ja aluetilinpitojärjestelmästä yhteisössä 25 päivänä kesäkuuta 1996 annetun neuvoston asetuksen (EY) N:o 2223/96 (7) liitteessä A olevan 1 luvun 1.30 kohdassa tarkoitetulla tavalla; tässä yhteydessä tarkoitetaan ’ulkomaisilla varannoilla’ ja ’ulkomaisilla taloustoimilla’ yhdeksi talousalueeksi katsottujen rahaliittoon osallistuvien jäsenvaltioiden kotimaisten toimijoiden saataviin ja/tai velkoihin liittyviä varallisuusasemia ja taloustoimia suhteessa rahaliittoon osallistumattomien jäsenvaltioiden ja/tai kolmansien maiden kotimaisiin toimijoihin;
5.
’ulkomaisella varallisuusasemalla’ kaikkien ulkomaisten saatavien ja velkojen tasetta;
6.
’sähköisellä rahalla’ raha-arvoa, joka on tallennettu sähköisessä muodossa sellaiseen tekniseen välineeseen, mukaan lukien ennalta maksetut rahakortit, jolla voidaan yleisesti suorittaa maksuja muille kuin liikkeeseen laskijalle, myös pankkitilejä käyttämättä, ja joka sen sijaan toimii ennalta maksettuna, hallintaan perustuvana välineenä;
7.
’käytöllä tilastotarkoituksiin’ käyttöä yksinomaan tilastollisten tulosten ja tilastollisten analyysien kehittämiseen ja tuottamiseen;
8.
’kehittämisellä’ toimia, joiden tavoitteena on luoda, vahvistaa ja parantaa tilastollisia menetelmiä, standardeja ja menettelyjä, joita käytetään tilastojen tuottamiseen ja jakeluun, sekä suunnitella uusia tilastoja ja indikaattoreita;
9.
’tuottamisella’ kaikkia tilastojen laatimisessa tarvittavia tietojen keräämiseen, säilyttämiseen, käsittelyyn ja analysointiin liittyviä toimia;
10.
’jakelulla’ toimia, joilla tilastot, tilastolliset analyysit ja muut kuin luottamukselliset tiedot saatetaan käyttäjien saataville;
11.
’tilastotiedoilla’ yhdisteltyjä ja yksittäisiä tietoja, indikaattoreita ja niihin liittyviä metatietoja;
12.
’luottamuksellisilla tilastotiedoilla’ tilastotietoja, joista on mahdollista tunnistaa tietojen antaja tai muu oikeushenkilö, luonnollinen henkilö, yhteisö taikka sivuliike joko suoraan niiden nimen, osoitteen tai virallisesti annetun tunnisteen perusteella taikka välillisesti päättelemällä ja joista näin ollen paljastuu yksilöllisiä tietoja. Arvioitaessa, onko tietojen antaja tai muu oikeushenkilö, luonnollinen henkilö, yhteisö taikka sivuliike tunnistettavissa, on otettava huomioon kaikki keinot, joita kolmas osapuoli saattaisi kohtuullisella todennäköisyydellä käyttää tunnistaakseen asianomaisen tietojen antajan tai muun oikeushenkilön, luonnollisen henkilön, yhteisön taikka sivuliikkeen.
2)
Muutetaan 2 artikla seuraavasti:
a)
Korvataan 1 kohta seuraavasti:
”1. Tilastoihin liittyvien EKP:n tietojenantovaatimusten täyttämiseksi EKP:lla on oikeus perussäännön 5.2 artiklan mukaisesti kansallisten keskuspankkien avustuksella kerätä tilastotietoja tietojen antajien perusjoukosta siinä määrin kuin on EKPJ:n tehtävien hoitamiseksi välttämätöntä. Tietoja voidaan kerätä erityisesti raha- ja rahoitustilastojen, setelirahaa koskevien tilastojen, maksu- ja maksujärjestelmätilastojen, rahoitusjärjestelmän vakautta koskevien tilastojen, maksutasetilastojen ja ulkomaista varallisuusasemaa koskevien tilastojen aloilla. EKPJ:n tehtävien hoitamiseksi voidaan asianmukaisesti perustelluissa tapauksissa tarvittaessa kerätä lisätietoja myös muilta aloilta. Tilastoihin liittyvien EKP:n tietojenantovaatimusten täyttämiseksi kerättävät tiedot määritetään yksityiskohtaisemmin EKPJ:n tilastoja koskevassa työohjelmassa.”
b)
Korvataan 2 kohta seuraavasti:
”2. Tässä yhteydessä tietojen antajien perusjoukko koostuu seuraavista tietojen antajista:
a)
jäsenvaltion kotimaiset oikeushenkilöt ja luonnolliset henkilöt, jotka kuuluvat sektoriin ’rahoituslaitokset’, sellaisena kuin se on määritelty EKT 95:ssä;
b)
jäsenvaltion kotimaiset postisiirtoa hoitavat laitokset;
c)
jäsenvaltion kotimaiset oikeushenkilöt ja luonnolliset henkilöt siltä osin kuin niillä on ulkomaisia varantoja tai ne ovat suorittaneet ulkomaisia taloustoimia;
d)
jäsenvaltion kotimaiset oikeushenkilöt ja luonnolliset henkilöt siltä osin kuin ne ovat laskeneet liikkeeseen arvopapereita tai sähköistä rahaa;
e)
rahaliittoon osallistuvan jäsenvaltion kotimaiset oikeushenkilöt ja luonnolliset henkilöt siltä osin kuin niillä on saatavia tai velkoja muun rahaliittoon osallistuvan jäsenvaltion kotimaisiin toimijoihin nähden tai ne ovat suorittaneet rahoitustaloustoimia muun rahaliittoon osallistuvan jäsenvaltion kotimaisten toimijoiden kanssa.”
c)
Lisätään kohta seuraavasti:
”4. Asianmukaisesti perustelluissa tapauksissa, kuten rahoitusjärjestelmän vakautta koskevia tilastoja varten, EKP:lla on oikeus kerätä 2 kohdan a alakohdassa tarkoitetuilta oikeushenkilöiltä ja luonnollisilta henkilöiltä sekä 3 kohdassa tarkoitetuilta yhteisöiltä ja sivuliikkeiltä tilastotietoja konsolidoidusti, mukaan lukien tietoja yhteisöistä, jotka ovat tällaisten oikeushenkilöiden tai luonnollisten henkilöiden määräysvallassa. EKP määrittelee konsolidoinnin laajuuden.”
3)
Lisätään 2 artiklan jälkeen artikla seuraavasti:
”2 a artikla
Yhteistyö Euroopan tilastojärjestelmän kanssa
Tietojenannosta aiheutuvan rasitteen minimoimiseksi ja Euroopan tilastojen tuottamiseksi tarvittavan yhtenäisyyden takaamiseksi EKPJ ja Euroopan tilastojärjestelmä toimivat läheisessä yhteistyössä noudattaen samalla 3 a artiklassa esitettyjä tilastointiperiaatteita.”
4)
Korvataan 3 artikla seuraavasti:
”3 artikla
Tilastoihin liittyvien tietojenantovaatimusten määrittelyä koskevat yksityiskohtaiset säännöt
EKP:n on tilastoihin liittyviä tietojenantovaatimuksia määrittäessään ja asettaessaan täsmennettävä varsinainen tietojen antajien joukko 2 artiklassa määritellyn tietojen antajien perusjoukon piiristä. Rajoittamatta asettamiensa tilastoihin liittyvien tietojenantovaatimusten täyttämistä
a)
EKP:n on hyödynnettävä jo olemassa olevia tilastoja mahdollisimman pitkälle;
b)
EKP:n on otettava huomioon asiaankuuluvat eurooppalaiset ja kansainväliset tilastointistandardit;
c)
EKP voi vapauttaa tietyt tietojen antajien ryhmät tilastointiin liittyvistä tietojenantovaatimuksista kokonaan tai osittain.
Ennen 5 artiklassa tarkoitetun, uusia tilastoja koskevan asetuksen antamista EKP:n on arvioitava kyseessä olevien uusien tilastotietojen keruuseen liittyvät hyödyt ja kustannukset. Sen on erityisesti otettava huomioon tapauskohtaiset tiedonkeruun tunnusmerkit, tietojen antajien joukon koko ja jaksotus sekä tilastoviranomaisilla tai -hallinnolla jo olevat tilastotiedot.”
5)
Lisätään 3 artiklan jälkeen artikla seuraavasti:
”3 a artikla
EKPJ:n tuottamien Euroopan tilastojen osalta noudatettavat tilastointiperiaatteet
Periaatteet, joita noudatetaan EKPJ:n kehittäessä, tuottaessa ja jaellessa Euroopan tilastoja, ovat puolueettomuus, objektiivisuus, ammatillinen riippumattomuus, kustannustehokkuus, tilastojen luottamuksellisuus, tietojenannosta aiheutuvan rasitteen minimoiminen ja tuotoksen korkea laatu, luotettavuus mukaan lukien, ja EKP vahvistaa näiden periaatteiden määritelmät, kehittää niitä edelleen ja julkaisee ne. Nämä periaatteet vastaavat Euroopan tilastoista 11 päivänä maaliskuuta 2009 annetussa Euroopan parlamentin ja neuvoston asetuksessa (EY) N:o 223/2009 (8) esitettyjä tilastointiperiaatteita.
6)
Korvataan 8 artikla seuraavasti:
”8 artikla
EKPJ:n keräämien luottamuksellisten tilastotietojen suojaaminen ja käyttö
Tietojen antajan tai muun oikeushenkilön, luonnollisen henkilön, yhteisön tai sivuliikkeen EKPJ:n jäsenelle toimittamien tai EKPJ:n sisällä toimitettujen luottamuksellisten tilastotietojen lainvastaisen käytön ja paljastamisen estämiseksi on noudatettava seuraavia sääntöjä:
1.
EKPJ saa käyttää luottamuksellisia tilastotietoja yksinomaan EKPJ:n tehtävien suorittamiseen muuten paitsi seuraavissa tilanteissa:
a)
tunnistettavissa oleva tietojen antaja tai muu oikeushenkilö, luonnollinen henkilö, yhteisö taikka sivuliike on nimenomaisesti antanut suostumuksensa kyseisten tilastotietojen käyttämiseen muihin tarkoituksiin;
b)
tiedot toimitetaan Euroopan tilastojärjestelmän jäsenille 8 a artiklan 1 kohdan mukaisesti;
c)
tieteellisille tutkimuslaitoksille annetaan käyttöoikeus luottamuksellisiin tilastotietoihin, jotka eivät mahdollista suoraa tunnistamista, ja tiedot toimittanut viranomainen on ennakolta antanut nimenomaisen suostumuksensa;
d)
kyseisiä tilastotietoja käytetään kansallisissa keskuspankeissa rahoitusjärjestelmän vakauden valvontaan tai perussäännön 14.4 artiklan mukaisesti muiden kuin perussäännössä määriteltyjen tehtävien suorittamiseen.
2.
Tietojen antajille on ilmoitettava, mihin tilastointitarkoituksiin ja muihin hallinnollisiin tarkoituksiin niiden toimittamia tilastotietoja voidaan käyttää. Tietojen antajilla on oikeus saada luovutuksen oikeusperustaa ja sovellettavia suojaamistoimenpiteitä koskevia tietoja.
3.
EKPJ:n jäsenten on toteutettava kaikki tarvittavat sääntelyyn liittyvät, hallinnolliset, tekniset ja organisatoriset toimenpiteet luottamuksellisten tilastotietojen fyysisen ja loogisen suojauksen varmistamiseksi. EKP:n on määriteltävä yhteiset säännöt ja otettava käyttöön vähimmäisvaatimukset luottamuksellisten tilastotietojen lainvastaisen paljastamisen ja luvattoman käytön estämiseksi.
4.
Perussäännön 5 artiklan nojalla kerättyjä luottamuksellisia tilastotietoja voidaan luovuttaa EKPJ:n sisällä
a)
siinä määrin ja niin yksityiskohtaisina kuin on tarpeen perustamissopimuksessa tarkoitettujen EKPJ:n tehtävien hoitamiseksi; tai
b)
jos kyseisten tietojen luovuttaminen on tarpeen tilastojen kehittämiseksi, tuottamiseksi tai jakelemiseksi tehokkaalla tavalla perussäännön 5 artiklan mukaisesti taikka niiden laadun parantamiseksi.
5.
EKP voi päättää sellaisten luottamuksellisten tietojen keräämisestä ja luovuttamisesta tarvittavassa laajuudessa ja tarvittavan yksityiskohtaisina EKPJ:n sisällä, jotka on alun perin kerätty muuhun kuin perussäännön 5 artiklan mukaisiin tarkoituksiin, edellyttäen, että tämä on tarpeen tilastojen kehittämiseksi tai tuottamiseksi tehokkaalla tavalla taikka niiden laadun parantamiseksi ja että kyseiset tilastot ovat tarpeen perustamissopimuksessa tarkoitettujen EKPJ:n tehtävien hoitamiseksi.
6.
Luottamuksellisia tilastotietoja voidaan vaihtaa EKPJ:n sisällä, kun tarkoituksena on antaa tieteellisille tutkimuslaitoksille käyttöoikeus tällaisiin tietoihin 1 kohdan c alakohdan ja 2 kohdan mukaisesti.
7.
Tilastotietoja, jotka saadaan kansallisen lainsäädännön mukaisesti yleisön saatavilla olevista lähteistä, ei pidetä luottamuksellisina.
8.
Jäsenvaltioiden ja EKP:n on toteutettava kaikki tarvittavat toimenpiteet, joilla varmistetaan luottamuksellisten tilastotietojen suojaaminen, mukaan lukien asianmukaiset täytäntöönpanotoimet, jotka on toteutettava, jos sääntöjä rikotaan.
Tämän artiklan soveltaminen ei rajoita sellaisten erityisten kansallisten tai yhteisön säännösten soveltamista, jotka liittyvät muiden tietojen kuin luottamuksellisten tilastotietojen toimittamiseen EKP:lle, eikä sitä sovelleta niihin luottamuksellisiin tilastotietoihin, jotka on alun perin toimitettu Euroopan tilastojärjestelmän viranomaisen ja EKPJ:n jäsenen kesken ja joihin sovelletaan 8 a artiklaa.
Tämä artikla ei estä käyttämästä luottamuksellisia tilastotietoja, jotka on kerätty muita tarkoituksia kuin tilastoihin liittyvien EKP:n tietojenantovaatimusten täyttämistä varten tai näiden vaatimusten täyttämisen ohella, näihin muihin tarkoituksiin.”
7)
Lisätään 8 artiklan jälkeen artiklat seuraavasti:
”8 a artikla
Luottamuksellisten tilastotietojen vaihtaminen EKPJ:n ja Euroopan tilastojärjestelmän välillä
1. Luottamuksellisia tilastotietoja voidaan luovuttaa tiedot keränneen EKPJ:n jäsenen ja Euroopan tilastojärjestelmän viranomaisen kesken edellyttäen, että tällainen luovuttaminen on tarpeen Euroopan tilastojen kehittämiseksi, tuottamiseksi tai jakelemiseksi tehokkaalla tavalla taikka niiden laadun parantamiseksi Euroopan tilastojärjestelmän ja EKPJ:n toimivallan puitteissa ja että luovuttamisen tarpeellisuus on perusteltu, sanotun kuitenkaan rajoittamatta muiden tietojen kuin tämän asetuksen soveltamisalaan kuuluvien luottamuksellisten tilastotietojen vaihtamista koskevien kansallisten säännösten soveltamista.
2. Tietojen luovuttamiseen edelleen ensimmäisen luovuttamisen jälkeen on oltava tiedot keränneen viranomaisen nimenomainen lupa.
3. Euroopan tilastojärjestelmän viranomaisen ja EKPJ:n jäsenen kesken luovutettuja luottamuksellisia tilastotietoja ei saa käyttää sellaisiin tarkoituksiin, jotka eivät koske yksinomaan tilastoja, kuten hallinnollisiin tai verotuksellisiin tarkoituksiin tai oikeudellisia menettelyjä varten taikka 6 ja 7 artiklassa tarkoitettuihin tarkoituksiin.
4. Sellaisia luottamuksellisia tietoja, jotka EKPJ:n jäsenet saavat Euroopan tilastojärjestelmän viranomaisilta ja jotka on saatu yleisön laillisesti saatavilla olevista lähteistä ja jotka kansallisen lainsäädännön mukaisesti ovat edelleen yleisön saatavilla, ei pidetä luottamuksellisina näistä tilastotiedoista saatujen tilastojen jakelun kannalta.
5. EKPJ:n jäsenten on toimivaltansa puitteissa toteutettava kaikki tarvittavat lainsäädännölliset, hallinnolliset, tekniset ja organisatoriset toimenpiteet Euroopan tilastojärjestelmän viranomaisten toimittamien luottamuksellisten tilastotietojen fyysisen ja loogisen suojauksen varmistamiseksi (tilastollinen tietosuoja).
6. Euroopan tilastojärjestelmän viranomaisten toimittamat luottamukselliset tilastotiedot saavat olla ainoastaan tilastotoimia suorittavien työntekijöiden saatavilla heidän nimenomaisia työtehtäviään varten. Kyseiset henkilöt saavat käyttää näitä tietoja ainoastaan tilastotarkoituksiin. Tämä rajoitus koskee heitä myös sen jälkeen, kun heidän tehtävänsä ovat päättyneet.
7. Jäsenvaltioiden ja EKP:n on toteutettava asianmukaiset toimenpiteet Euroopan tilastojärjestelmän viranomaisten toimittamien luottamuksellisten tilastotietojen suojaamista koskevien sääntöjen rikkomisten ehkäisemiseksi ja seuraamusten määräämiseksi tällaisten rikkomisten johdosta.
8 b artikla
Tietojen luottamuksellisuutta koskeva kertomus
EKP julkaisee vuosittain luottamuksellisuutta koskevan kertomuksen tilastotietojen luottamuksellisuuden suojaamiseksi toteutetuista 8 ja 8 a artiklassa tarkoitetuista toimenpiteistä.
8 c artikla
Luottamuksellisten henkilötietojen suoja
Tätä asetusta sovelletaan rajoittamatta yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annetun Euroopan parlamentin ja neuvoston direktiivin 95/46/EY (9) sekä yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetun Euroopan parlamentin ja neuvoston asetuksen (EY) N:o 45/2001 (10) soveltamista.
8 d artikla
Käyttöoikeus hallinnollisiin rekistereihin
Vastaajille aiheutuvan rasitteen vähentämiseksi kansallisilla keskuspankeilla ja EKP:lla on oikeus käyttää oman julkisen hallintonsa asianomaisia hallinnollisia tietolähteitä siinä laajuudessa kuin nämä tiedot ovat välttämättömiä Euroopan tilastojen kehittämiseksi, tuottamiseksi ja jakelemiseksi.
Kukin jäsenvaltio ja EKP määrittelevät toimivaltansa puitteissa tarvittaessa käytännön järjestelyt ja edellytykset tietolähteiden toimivalle käyttöön saamiselle.
EKPJ:n jäsenet saavat käyttää näitä tietoja ainoastaan tilastotarkoituksiin.
8)
Poistetaan liitteet A ja B.
2 artikla
Voimaantulo
Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 9 päivänä lokakuuta 2009.

Labels: 12
2
15
19